Jaroslav Podobský

Jaroslav Podobský esset un interlingueist del Republica Tchec. Il nascet li 22-im de april 1895 in Rovensko pod Troskami e morit li 28-im de septembre 1962 in Rovensko pod Troskami.

Jaroslav Podobský esset un instructor-specialist in li scola primari superiori in Rovensko pod Troskami. Il esset adherente de Esperanto inter 1908 e 1912, ma transfertet al Ido in li annu 1912 e restat ta til 1923. 

Jaroslav Podobský devenit adherente del Interlingue, tada Occidental in li annu 1924. Il esset membre del Occidental-Academie e in li annu 1938 il recivet li Diploma de docentie de Occidental (Interlingue). 

Podobský esset un del max activ interlingueist del Tchecoslovakia. Il publicat mult in Interlingue, anc original litteratura.

In li annu 1956 Jaroslav Podobský adheret a Interlingua. Il esset li oficial representante de Interlingua in Tchecoslovakia.

Ovres
Su litterari activitá esset rich. Il esset li principal colaborator del jurnal Jazik medzinárodni (Lingue International) e in Occidental. Podobský contribuet al Cosmoglotta, Helvetia e Scholal e in un sinoptic grammatica de Occidental (Jazik med. Nr. 10, 1932).

Ultra articules e noticies de tchec pri Occidental e cursus il laborat anc lexicalmen (lexicos tchec-occidental e occidental-tchec). Podobský monstrat se anc quam habil traductor e stilist precipue in Micri chrestomatie, Ovre, Al memorie del grand democrat T. G. Masaryk etc.

 Micri chrestomatie
 Al memorie del grand democrat T. G. Masaryk
 1947: Li astre del verne (original poemas)

Un poema de Podobský in Interlingue
Ti poema esset publicat in Cosmoglotta 289 in li annu 2000.

Quo es li vive?
On mori lent -
li fin silent...
Un promenad in verdi parc.
Ni flores resta sur li sarc...

Quo es li vive?
Un rubi ros,
mysterios,
quel lentmen perdi su color.
Quo resta? Solmen li dolor... 		

Quo es li vive?
Tristess? Chagrin?
Li mort - - e fin?
Partú triumfa li amor,
quam ombre fugi li dolor!

Quo es li vive?
Tam bell, tam brev...
Un dulci rev -
Un gay canzon quam sol aurin.
Yo va amar it til li fin!!

Fontes
 Cosmoglotta  nró 319 (74-im annu), p. 7. In li Angul litterari on trova un curt biografie de Podobský e du poemas.
 Biografie in Tchec 
Categorie:Occidentalistes